b'\n_START_ARTICLE_\nSpr\xc3\xa5klaboratorium\n_START_PARAGRAPH_\nSpr\xc3\xa5klaboratorium, ofte bare kalt spr\xc3\xa5klab, er et klasserom utstyrt med spesielle tekniske hjelpemidler for \xc3\xa5 gj\xc3\xb8re det lettere \xc3\xa5 l\xc3\xa6re fremmedspr\xc3\xa5k og \xc3\xb8ve p\xc3\xa5 det muntlige spr\xc3\xa5ket. I tradisjonelle spr\xc3\xa5klaboratorier var klasserommet innredet med et kateter der l\xc3\xa6reren kunne betjene et kontrollpanel og en enkel telefonsentral, og en rekke lydskjermede b\xc3\xa5ser med b\xc3\xa5ndopptaker, h\xc3\xb8retelefoner og mikrofoner der elevene kunne arbeide individuelt med uttale og lytteforst\xc3\xa5else og samtidig bli kontrollert og f\xc3\xa5 veiledning av l\xc3\xa6reren. _NEWLINE_Spr\xc3\xa5klaboratorier med gammeldagse lydb\xc3\xa5nd og kassetter brukes sv\xc3\xa6rt sjelden i dag, men var vanlig ved velutstyrte gymnaser, h\xc3\xb8yskoler og universiteter fra 1960- til 90-tallet. Laboratoriene og den analoge teknologien er erstattet av digitale l\xc3\xa6remidler, ofte ulike dataprogrammer og internettjenester knyttet mer individuelt til en PC uavhengig av klasserommet. Enkelte av tjenestene kalles digitalt spr\xc3\xa5klaboratorium. Spr\xc3\xa5klaboratorier kan ogs\xc3\xa5 best\xc3\xa5 av flyttbart utstyr.'